२८ फ़रवरी १९३० को भारत के प्रसिद्ध वैज्ञानिक प्रोफ़ेसर चंद्रशेखर व्यंकट रमन की खोज " रमन-इफेक्ट " का तहलका पूरी दुनिया में इस कदर मचा कि इस दिन को यादगार बनाने के लिए १९८६ से हम २८ फ़रवरी को विज्ञान दिवस के रूप में मनाते आ रहे हैं ! हिंदी - दिवस की औपचारिकताओं से भी बदतर ढंग से निपटने वाले इस दिवस की पहली बदहाली तो यही है कि गणित -विज्ञान के विद्यार्थियो की तो छोडो , उनके शिक्षकों- प्रोफेसरों को यह तारीख विज्ञान दिवस के रूप में याद तक नहीं रहता। ऊपर से ठीक परीक्षाओं का मौसम होने के कारण इस दिवस का औपचारिक निर्वहन करना -करवाना भी संस्था प्रमुखों के लिए बढ़िया बहाना बन जाता है ...और वैसे भी विज्ञान-शिक्षा , वैज्ञानिक -समझ , विज्ञान -मॉडल पर तमाम किस्म की छिट-पुट चलने वाले वैज्ञानिक सभा -संगोष्ठियों-प्रदर्शनियों का जनाज़ा, प्रत्येक सप्ताह के शनिवार के दिन रोड के चप्पे -चप्पे पर रखे -फेंके गए नींबू -मिर्च के साथ निकलते देखे ही जा सकते हैं। बैंगलोर ,पुणे ,हैदराबाद और चेन्नई से लेकर कलिफ़ोर्निया , सेनफ्रांसिस्को और टोरंटो सहित विदेशों में अपनी इंजीनियरिंग की डिग्री के बलबूते मल्टीनेशनल कंपनियों में पदस्थ भारतीय प्रतिभायें पैसे कमाकर अपने बलबूते भारत के अपने पैत्रिक स्थानों में जब अपना आलीशान नया घर/ बंगला बनाते हैं तो नवनिर्मित बिल्डिंग के टॉप फ्लोर में वे उल्टा काला मटका या काले जूते टांगना कतई नहीं भूलते।